Singeniso

Nakungachubeka ngalendlela lekuchubeka ngayo nyalo, cishe yonkhe imindeni kulesive setfu itawungenwa nguleligciwane lengculaza (HIV/Aids) masinyane nje. Ngikhu luma nje tigidzi tebantfu sebanalo leligciwane. Imindeni, bangani nayo yonkhe imiphakatsi kuliwa lenkhulu imphi yekucansuka, yemizwa ngedvwa, nekwe saba: kutfukutsela nekucabana, kutivela ungulolahliwe, kulahlekelwa, neku khishwa inyumbazana, tikwelede, nekwesaba kulahlwa bemnde mini kanye nekufa.

Ingcikitsi yetemiBhalo, kusukela ekucaleni kuye ekugcineni, kugcwele futsi kuyacindzetelwa kutsi: Nonme impilo seyibonakala shangatsi iyashabalala, bantfu nabasifulatsela, nasitivela silahlwe kakhulu, Nkulunkulu wetfu lositsa ndzako uma natsi. Nkulunkulu wetsembekile futsi uyasibeketelela ngelutsandvo lwakhe, uhamba kanye natsi ngisho nasetindzaweni letesabekako. Lutsandvo lwaNkulunkulu nekwetsembeka kwakhe ngukona umuntfu angetsembela kuko. Nome ngabe kwentekani, njengobe kusho Pawula atsi: “kungeke kube nemandla ekusehlukanisa nelutsandvo lwa -Nkulunkulu lolokuKhristu Jesu” (KubaseRoma 8:39b).

Njengobe usafundza lamavi lacashunwe eBhayibhelini labhalwe kulencwajana, akhombisa ngalokusebaleni lutsandvo lwaNkulunkulu loluhawukelako, anika litsemba nendvudvuto kubo bonkhe labadzabukile nalababulalekako.

Nkulunkulu usitsandza ngalokujulile sonkhe

LiBhayibheli liphawula njalo ngekutsi Nkulunkulu ubanakekela kangakanani bonkhe bantfu, angabheki nesimo sekubukeka kwabo kwasemtimbeni nasemoyeni, nekuma kwabo ngakutemnotfo nebangani. Ngetulu kwaloko liBhayibheli licacisa ngelutsandvo lolwehlukile nekukhatsateka kwa Nku lunkulu ngalabo labalahliwa bantfu babakhiphe inyumba zana. Jesu cobolwakhe walubonakalisa ngalokusebaleni lutsa ndvo lwenakekela kwakhe ngendlela lafundzisa ngayo, nangalakwenta, nangendlela laphila ngayo. Watsi:

“Wotani kimi, nine nonkhe lenikhatsele nalenisindvwa yimitfwalo, ngitaniphumuta. Bekani lijoko lami etikwenu, nifundze kimi, ngobe mine ngimnene, ngitfobekile ngenhlitiyo, khona niyawutfola kuphumula kwemiphefumulo yenu; ngobe lijoko lami lilula, nemtfwalo wami awusindzi.”

Matewu 11:28-30

Jesu weta emhlabeni kuze atewuba ngumSindzisi wawo, hhayi kutakuwehlulela

“Nkulunkulu walitsandza live kakhulu kangangekutsi wadzimate wanikela ngeNdvodzana yakhe lekukuphela kwayo, kuze kutsi nome ngubani lokholwa ngiyo angabhubhi, kodvwa abe nekuphila lokuphakadze. Ngobe Nkulunkulu akazange atfumele iNdvodzana yakhe emhlabeni kutsi itewulahla live ngelicala, kodvwa kwekutsi live litewusindziswa ngayo.

“Lokholwa kuyo akalahlwa ngelicala.”

Johane 3:16-18a

Jesu wakhuluma ngelivi lelikhulu watsi: “Lowo lokholwa ngimi, akakholwa ngimi kodvwa ukholwa ngulowo longitfumile. Lowo lobona mine, ubona lowo longitfumile. Ngite ngikukhanya emhlabeni, kuze kutsi wonkhe lokholwa ngimi angahlali ebumnyameni. Umuntfu nakaweva emavi ami kepha angete awenta, angimehluleli; ngobe angiketeli kutakwehlulela live, kodvwa ngitele kutewulisindzisa. Longalako, angawemukeli emavi ami, unemehluleli; livi lengilikhulumile liyawuba ngumehluleli wakhe ngemhla wekuphela. Ngobe mine angikatikhulumeli ngekwami, kodvwa Babe, lokunguyena angitfumile, nguye longinike imiyalo yekutsi ngifanele ngitsini, ngikhulumeni. Ngiyati kutsi imiyalo yakhe ikuphila lokuphakadze. Ngako-ke loko lengikushoko, ngikusho njengobe Babe angitjelile.”

Johane 12:44-50

Lutsandvo lwaJesu lwabo bonkhe bantfu

Jesu asengca lapho, wabona umuntfu, libito lakhe kunguMatewu, ahleti endzaweni yekutselisa, watsi kuye: “Ngilandzele!”

Nembala wasukuma wamlandzela.

Kwatsi Jesu asesendlini adla, batselisi labanyenti netoni letinyenti beta badla kanye naye nebafundzi bakhe. BaFarisi nababona loku, base batsi kubafundzi bakhe: “Kwentiwa yini kutsi lomfundzisi wenu adle kanye nebatselisi netoni?”

Jesu nakuva loko, wabaphendvula watsi: “Bantfu labaphilako abayidzingi inyanga, kodvwa ngulabagulako kuphela labayidzingako. Kepha hambani nifundze kutsi kusho kutsini kutsi: ‘Ngifuna sihawu, hhayi umhlatjelo;’ ngobe angiketeli kubita labalungile kepha toni.”

Matewu 9:9-13

Jesu usibita ngekutsi sibangani bakhe

“Mine ngingumvini, nine ningemagala. Lowo lohlala kimi nami kuye, uyawutsela titselo letinyenti, ngobe kute leningakwenta ngaphandle kwami. Umuntfu longahlali kimi, uyawulahlwa ngephandle njengeligala, abune, ome, kufike bantfu batfote lamagala bayekuwabasa emlilweni, lapho afike ashe khona. Nanihlala kimi nemavi ami ahlala kini, niyawucela lenikutsandzako, nikuphiwe. Ludvumo lwaBabe lubonakaliswa ngaloko kutsi nitsele titselo letinyenti, nibe bafundzi bami. Njengaloku Babe angitsandzile, nami nginitsandzile. Hlalani elutsandvweni lwami. Nanigcina imiyalo yami, niyawuhlala elutsandvweni lwami, njengobe nami ngigcina imiyalo yaBabe, ngihlala elutsandvweni lwakhe.

“Senginitjele konkhe loku, kuze kutsi kujabula kwami kuhlale kini, nekutsi kujabula kwenu kupheleliswe. Nankhu umyalo wami: ‘Tsandzanani, ngengobe nami nginitsandzile.’ Kute umuntfu lonelutsandvo lolukhulu kunalolu kwekutsi adzele kuphila kwakhe ngenca yetihlobo takhe. Nine nitihlobo tami, nanenta loku lenginiyale ngako. Kusukela manje angisete nganibita ngekutsi nitisebenti, ngobe phela sisebenti asati kutsi umphatsi waso wentani. Esikhundleni saloko nginibita ngekutsi nitihlobo tami, ngobe senginitjele konkhe lengikuve kuBabe. Akusini lenangikhetsa, kodvwa ngimi lenganikhetsa nganitfuma kutsi nihambe nitsele titselo letinyenti, leto titselo time futsi, kuze kutsi nobe yini leniyakuyicela kuBabe egameni lami aniphe yona. Ngaloko ngiyaniyala ngitsi: ‘Tsandzanani!’ ”

Johane 15:5-17

Lutsandvo lwaNkulunkulu lwabonakaliswa kitsi ngekutsi Nkulunkulu watfumela iNdvodzana yakhe leyodvwa emhlabeni, khona sitewuphila ngayo. Ngulolo-ke lutsandvo, hhayi kutsi ngitsi lesatsandza Nkulunkulu, kepha kutsi nguye lowasitsandza, wadzimate watfumela iNdvodzana yakhe kutsi ibe yinhlawulo yetono tetfu.

1 Johane 4:9-10

Nkulunkulu uhlala anatsi njalo

Ngaletinye tikhatsi siyaye sitihluphe nasingena etingcakini sifuna kubuva bukhona baNkulunkulu. Kodvwa khumbula, Nkulunkulu uhlala anatsi njalo.

Nkulunkulu unatsi ngisho nakulamnyama emahlatsi

Simakadze ngumelusi wami,

ngeke ngeswele lutfo.

Ungilalisa emadlelweni laluhlata,

angiholele nasemantini ekuphumula.

Uhlumelelisa umphefumulo wami,

angiholele nasetindleleni tekulunga,

kuze kudvunyiswe libito lakhe.

Nome ngihamba esigodzini

lesinelitfunti lekufa,

angesabi lutfo lolubi,

ngobe wena unami;

intfonga yakho neludvondvolo lwakho

kuyangivikela.

Ungigcebela litafula embikwami

netitsa tami tibuka.

Ugcobisa inhloko yami ngemafutsa,

indzebe yami iyaphuphuma.

Impela, lokuhle nemusa kuyawungilandzela

imihla yonkhe yekuphila kwami.

Ngiyawuhlala endlini yaSimakadze

kuze kube phakadze.

Sihlabelelo 23

Nkulunkulu uhlala unatsi nome sitivela siselugibeni singenamsiti

Ngakhala kuSimakadze

ngiselusizini lwami,

yena wangiphendvula ngekungikhulula.

Simakadze ungakimi

angesabi lutfo.

Umuntfu angangentani nje?

Simakadze ungakimi, ungumsiti wami,

labangitondzako ngiyawubabuka

ngibacoloshele.

Kuncono kuphephela kuSimakadze

kunekwetsembela kumuntfu.

Sihlabelelo 118:5-8

Nkulunkulu watsi: “Ngingeke ngikuyekele, ngingeke ngikushiye.” Ngaloko singasho ngesibindzi sitsi:

“INkhosi ingumsiti wami;

ngingeke ngesabe.”

KumaHebheru 13:5b-6a

Kute lokungasehlukanisa nelutsandvo lwaNkulunkulu

Siyawutsini-ke ngaloku? Nangabe Nkulunkulu angakitsi ngubani longamelana natsi? Yena longazange ayigodle iNdvodzana yakhe, kodvwa wayinikela ngenca yetfu sonkhe, pho, akayusinika yini tonkhe tintfo mahhala kanye nayo? Ngubani loyakumangalela bantfu baNkulunkulu labakhetsiwe? Kute: Ngobe ukhona Nkulunkulu lowenta umuntfu emukeleke kuye kutsi ulungile. Pho, kukhona yini longahle abalahle ngelicala? Kute: Ngobe ukhona Khristu Jesu lowafa, kodvwa wavuswa waphila, sewungesekudla saNkulunkulu, nguye losincuselako. Pho, ngubani-ke longasehlukanisa nelutsandvo lwaKhristu: kuhlupheka nome bulukhuni, nome kutingelwa, nome yindlala, nome kuhlubula, nome yingoti, nome kufa? Kubhaliwe kutsi:

“Ngenca yakho sibasengotini yekufa lonkhe lilanga;

sitsatfwa njengetimvu tekuhlatjwa.”

Kepha kuko konkhe loku siyancoba nekuncoba ngaye lowasitsandza. Ngobe ngineliciniso lekutsi nekufa, nekuphila, netingilosi, nebabusi, nalokukhona, nalokutako, nemandla, nalokuphakeme, nalokujulile, nome ngusiphi sidalwa, kungeke kube nemandla ekusehlukanisa nelutsandvo lwaNkulunkulu lolukuKhristu Jesu, iNkhosi yetfu.

KubaseRoma 8:31-39

Nkulunkulu usipha kwemukeleka ngelutsandvo kubo bonkhe bantfu

Ngaletinye tikhatsi utivela shangatsi naNkulunkulu sewukufulatsele futsi akasenandzaba nawe. Kodvwa loko akusilo nani liciniso. Nkulunkulu uhlala alangatelela kutsi asitsetselele asigone ngelutsandvo lwakhe.

Nkulunkulu wetsembekile, lutsandvo lwakhe alunakulinganiswa

Mphefumulo wami,

dvumisa Simakadze,

nako konkhe lokukimi

akudvumise libito lakhe lelingcwele!

Mphefumulo wami,

dvumisa Simakadze,

ungatikhohlwa tento takhe temusa kimi.

Ungitsetselela lonkhe licala letono tami

angelaphe tonkhe tifo tami.

Ungihlenga ngiphephe ekufeni,

enhloko yami ungifaka umchele

longumusa nesihawu.

Wenelisa kuphila kwami ngalokuhle,

kuvuseleleke emandla ebusha bami,

ngivuseleleke ngibe njengelusweti.

Bonkhe labacindzetelwe

Simakadze ubentela kulunga,

angakhetsi muntfu.

Imisebenti yakhe wayenta yatiwa nguMosi,

tento takhe tatiwa sive saka-Israyeli.

Simakadze unemusa nesihawu,

uyephuta kutfukutsela, andze ngemusa.

Akatsetsi ngaso sonkhe sikhatsi,

futsi akahlali atfukutsele

kuze kube phakadze.

Akasiphatsi njengalokufanele tono tetfu,

futsi akasivuzi njengekwemacala etfu.

Njengobe emazulu aphakeme

ngetulu kwemhlaba,

unjalo-ke nemusa wakhe kulabamesabako.

Njengobe imphumalanga

yehlukene nenshonalanga

utikhweshise kangako-ke tono tetfu kitsi.

Njengobe uyise anesihe kubantfwabakhe,

ngalokufananako

Simakadze unesihe kulabamesabako.

Ngobe uyakwati kubunjwa kwetfu,

uyakhumbula kutsi silutfuli nje.

Emalanga emuntfu anjengetjani,

uyabhahela njengembali yesiganga.

Ngesikhatsi umoya uphephetsa

wendlule etikwayo,

kube kuphela kwayo njalo,

ingeke iphindze yatiwe kuleyo ndzawo.

Kodvwa umusa waSimakadze

ukubo bonkhe labamesabako,

futsi uyawuhlala ukubo

phakadze naphakadze,

nekulunga kwakhe

etikwebantfwana bebantfwana,

kubo labagcina sivumelwane sakhe,

bakhumbule kwenta imiyalo yakhe.

Simakadze wasimisa ezulwini

sihlalo sakhe sebukhosi,

konkhe lokukhona

kungaphansi kwembuso wakhe.

Dvumisani Simakadze,

nine tingilosi takhe,

nani machawe lanemandla,

nine labenta livi lakhe,

nilalele kukhuluma kwelivi lakhe.

Dvumisani Simakadze,

nine mabandla akhe nonkhe,

nani tikhonti takhe

letenta intsandvo yakhe.

Bongani Simakadze,

nonkhe nine misebenti yakhe,

kuto tonkhe tindzawo embusweni wakhe.

Mphefumulo wami,

dvumisa Simakadze.

Sihlabelelo 103

Nangisekujuleni kwetinhlupheko,

ngikhala kuwe, Simakadze.

Vani kukhala kwami, Simakadze,

ngive nangicela lusito kuwe.

Kube wena, Simakadze,

bewusibalela tono tetfu,

ngubani labengaphunyula, angalahlwa?

Kodvwa wena uyasitsetselela,

kuze sitewuhlala ngekukwesaba.

Lusito lwaSimakadze,

ngilubheke ngalabovu,

umphefumulo wami uyawumlindzela.

Ngiyaletsemba livi lakhe.

Umphefumulo wami ubheke Simakadze

ngemehlo labovu.

Ngimlindzele kwengca bomantjingelane

nabalindzele kudzabuka kwekusa,

yebo, kwendlula bomantjingelane

nabalindzele kudzabuka kwekusa.

Israyeli, yetsembela kuSimakadze,

ngobe umusa ukuSimakadze

nekukhululwa sibili kukuye.

Nguye lotawuhlenga baka-Israyeli

abephule etonweni tabo tonkhe.

Sihlabelelo 130

Nkulunkulu ungena nawe nasetinhluphekweni

Kodvwa nyalo, naku lokushiwo nguSimakadze,

lowo lowakudala, wena Jakobe,

lowo lowakubumba, wena Israyeli, utsi:

“Ungesabi, ngobe ngikuhlengile,

Ngikubite ngelibito lakho,

wena uwami.

Nawudzabula ekhatsi emantini,

mine ngitawuba nawe;

nanawudzabula ekhatsi emifuleni, ingeke ikukhukhule.

Nawuhamba udzabula ekhatsi emlilweni, ngeke ushe,

emalangabi ngeke akulumekele.

Ngobe mine nginguSimakadze Nkulunkulu wakho,

Longcwele waka-Israyeli, uMsindzisi wakho,

ngitawuhlawula ngelive laseGibhithe,

ngishintjiselane iKushe neSheba ngawe.

Njengobe wena uligugu kimi,

uhloniphekile emehlweni ami,

nanjengobe ngikutsandza nje,

ngitawunikela bantfu ngenca yakho,

netive ngitishintjise ngekuphila kwakho.

Ungesabi, ngobe nginawe.”

Isaya 43:1-5a

Nkulunkulu uma ngakulabalahliwe

Yonkhe imiBhalo Nkulunkulu ukhomisa kubanakekela lababutsakatsaka: bafelokati, netintsandzane, netiboshwa, netingwadla, nalabo labalahlwe bantfu.

Nkulunkulu uyakhatsateka ngekunakekelwa kwalababutsakatsaka

“Ngobe Simakadze longuNkulunkulu wenu nguNkulunkulu wabonkulunkulu, neNkhosi yemakhosi, nguNkulunkulu lomkhulu, nalonemandla nalowesabekako; akakhetsi, kantsi futsi akadizelwa. Uyabavikela labo labatintsandzane nebafelokati; nesihambi uyasitsandza asiphe kudla nekwekwembatsa. Kufanele nibatsandze labo labatihambi, ngobe nani nake naba tihambi eveni laseGibhithe. Yesabani Simakadze Nkulunkulu wenu, nimkhonte. Bambelelani kuye nitsatse tifungo tenu egameni lakhe. LoNkulunkulu nguye loludvumo lwenu, nguye lowanentela leto tintfo letinkhulu netimangaliso letesabekako, lenatibonela nine ngewenu emehlo.”

Dutheronomi 10:17-21

Inceku yaNkulunkulu yedzelelwa yaliwa bantfu

“Buka la, inceku yami

iyawuphumelela emsebentini wayo,

iyawuvuswa iphakanyiselwe etulu kakhulu.

Njengobe bebabanyenti babeyesaba,

kubonakala kwayo kwakuhliphikile

kwendlula bonkhe bantfu,

nesimo sayo sasonakele kunesabo bonkhe bantfu.

Ngako tive letinyenti tiyawumangala ngayo,

emakhosi ayawuvala imilomo yawo ngenca yayo,

ngobe bayawukubona loko labangazange

sebatjelwe ngako,

naloko labangazange sebakuve bayawukucondza.”

Ngubani lowakholwa ngumbiko wetfu?

Wona umkhono waSimakadze wembulwa kubani?

Inceku yakhe yakhula embikwakhe

njengelihlumela lelitsambile,

nanjengemphandze emhlabatsini lowomile.

Yayite buhle nome bukhosi

kuze isikhange kutsi sisondzele kuyo,

kute lebeyibonakala inako

lokwakungenta kutsi siyilangatelele, siye kuyo.

Yedzelelwa yaliwa bantfu,

umuntfu wetinsizi labekwetayele kuhlupheka.

Njengemuntfu bantfu labangafuni kumbuka,

yedzelelwa, asizange siyishaye mkhuba.

Isaya 52:13-53:3

Jesu cobolwakhe waliwa bantfu

Emasotja achuba Jesu amngenisa ngekhatsi kwesigodlo saPhilatu, ase abita yonkhe imphi yemasotja. Amembatsisa umjiva lobovu webukhosi, eluka umchele lonemanyeva, awuhlisibetela enhloko yakhe. Ase amshayela sihlutfu atsi: “Bayethe! Nkhosi yemaJuda!” Abehle amshaya enhloko ngendvuku yenhlangamlambo, amkhafulele ngematse, aguce embikwakhe amkhotsamele. Asamphukutile aze enela, ase ayamkhumula lomjiva lobovu webukhosi, amembatsisa tingubo takhe. Amkhiphela ngephandle aya kumbetsela esiphambanweni.

Makho 15:16-20

Litsemba letfu kuNkulunkulu lingetulu ngisho kwekufa

Sifo sengculaza (HIV/Aids) senta ingcondvo yetfu ikhumbule kalula kona kwetfu lokulandzelwa kufa. Kodvwa imiBhalo imemetela kuphila lokuphakadze lokungesheya kwekufa.

Lapha emhlabeni sihleti emadlangaleni kodvwa sinelikhaya ezulwini

Ngako-ke asidzinwa; nome lingephandle letfu libhubha, kodvwa lingekhatsi lentiwa libe lisha imihla ngemihla. Ngobe lolusizi lwetfu luncane futsi lwesikhashana, lusilungiselela inkhatimulo lengenawulinganiswa, yaphakadze. Tsine asibheki lokubonakalako kodvwa lokungabonakali, ngobe loko lokubonakalako kwesikhashana nje, kepha loko lokungabonakali kwaphakadze.

Ngobe siyati kutsi nangabe lifutwa lelidlangala lelingumtimba wetfu walapha emhlabeni, sinesakhiwo saNkulunkulu ezulwini, indlu yaphakadze lengakakhiwa ngetandla. Empeleni siyabubula silangatelela kakhulu likhaya lasezulwini, kuze kutsi nasikulo singetiwutfolakala site indzawo yekuhlala. Ngobe nasisekulo lelidlangala lelingumtimba wetfu, siyabubula sikhale ngaphansi kwemtfwalo. Asifuni kuwushiya lomtimba lomdzala, kodvwa sifuna kwemukela kuphephela kulomusha, kuze kutsi loko lokubhubhako kumitwe kuphila. NguNkulunkulu matfupha lowasilungiselela loku ngekusinika Moya losibambiso.

Ngako-ke ngaso sonkhe sikhatsi sinelitsemba, ngobe siyati kutsi nasisekuwo lomtimba sisekhashane nalelikhaya leliseNkhosini. Siphila ngekukholwa, hhayi ngekubona. Ngesibindzi sitsi kuncono siwushiye lomtimba siyewuhlala neNkhosi.

2 kubaseKhorinte 4:16–5:8

Kufa kwehluliwe

Njengobe kufa kweta ngemuntfu munye, nekuvuka kulabafile nako kute ngemuntfu munye. Njengobe ku-Adamu bonkhe bayafa, kanjalo futsi nakuKhristu bonkhe bayawuvuswa ekufeni. Kepha ngulowo nalowo uyawuvuka ngesigaba sakhe: Khristu kucala, bese kuba ngulabo lababaKhristu ekubuyeni kwakhe. Emvakwaloko kuyawufika kuphela, mhlazana anikela umbuso kuNkulunkulu uYise, nasacitse yonkhe imibuso, nebukhosi bonkhe, nemandla onkhe. Ngobe Khristu kumele abuse, aze Nkulunkulu ancobe tonkhe titsa takhe atibeke ngephansi kwetinyawo takhe. Sitsa sekugcina lesiyawucitfwa kufa. “Ngobe Nkulunkulu utfobise tonkhe tintfo ngephansi kwetinyawo takhe.” Kepha nangabe umBhalo utsi: “Tintfo tonkhe titfotjisiwe,” kuyakhanya kutsi ungaphandle kwato Nkulunkulu lotitfobisele ngephansi kwakhe. Kodvwa-ke nangabe tonkhe tintfo setitfotjiselwe ngephansi kwakhe, lapho-ke nayo iNdvodzana yemuntfu iyakutitfoba ngephansi kwalowo lowatfobisa tonkhe tintfo ngephansi kwayo, kuze Nkulunkulu abe nguko konkhe kuko konkhe.

Lalelani, nginitjele imfihlakalo: Asite safa sonkhe, noko siyawuguculwa sonkhe ngesikhashana, ngekucwabita kweliso, ngelicilongo lekugcina. Ngobe licilongo liyawukhala, labafile bavuswe bangasenakubola, tsine siguculwe. Ngobe loku lokubolako kufanele kutsi kwembatse kungaboli, naloko lokufako kufanele kutsi kwembatse kungafi.

Nangabe loko lokubolako sekwembetse kungaboli, naloku lokufako sekwembetse kungafi, kutawube sekugcwaliseke livi lelibhaliwe lelitsi:

“Kufa kumitwe kuncoba.”

“Kufa, kuphi kuncoba kwakho?

Kufa, luphi ludvonsi lwakho?”

Ludvonsi lwekufa sono, nemandla esono ngumtsetfo.

Kodvwa akabongwe Nkulunkulu losinika kuncoba ngeNkhosi yetfu Jesu Khristu.

Ngako-ke, bazalwane bami labatsandzekako, banini ngulabasimile labangaceki, nikhutsale emsebentini weNkhosi ngaso sonkhe sikhatsi, nati kutsi kusebenta kwenu akusilo lite eNkhosini.

1 kubaseKorinte 15:21-28,51-58

Sekuyawubate tinhlungu nekufa

Ngase ngibona lizulu lelisha nemhlaba lomusha; ngobe lizulu lekucala nemhlaba wekucala bese kwendlulile, nelwandle lungasekho. Ngabona likhaya lelingcwele, iJerusalema Lensha, lehla liphuma ezulwini kuNkulunkulu, lilungiswe kahle lahlotjiswa njengamakoti ahlobele kuyawuhlangabeta umyeni wakhe emshadweni. Ngeva livi liphuma esihlalweni sebukhosi limemeta kakhulu litsi: “Nalo likhaya laNkulunkulu likubantfu. Nkulunkulu utawuhlala emkhatsini wabo, bona babe bantfu bakhe. Nkulunkulu cobo lwakhe uyawuhlala nabo, abe nguNkulunkulu wabo. Uyakwesula tonkhe tinyembeti emehlweni abo, sekuyawubate kufa, nekulila, nekukhala, nebuhlungu, ngobe kwakucala sekwendlulile.”

Sembulo 21:1-4

Nkulunkulu nguwona mtfombo weletsemba letfu lelicinile

EBhayibhelini litsemba bufakazi besiciniseko lesi sekelwe etetsembisweni taNkulunkulu, kunekuciniseka nge kwetifiso temicabango yetfu. Ngako-ke nasibeka litsemba letfu kuNkulunkulu, kusho kutsi sinesiciniseko sekutsi Nkulunkulu uyawugcina akuncobile lokubi ngekuhlangayela natsi ekuncobeni.

Nkulunkulu usiphephelo setfu nemandla etfu

Nkulunkulu siphephelo setfu nemandla etfu,

utfolakala alusito ekuhluphekeni.

Ngako-ke kute lesikwesabako:

nome kugucuka umhlaba utanyatanyiswe,

nome tintsaba tingacwila

ekujuleni kwelwandle,

nome lwandle lugubha luhlokoma,

nome tintsaba setitanyatanyiswa lulaka lwalo. CABANGA.

Kukhona umfula lonemifudlana

lejabulisa labo labasekhaya laNkulunkulu,

endlini lengcwele yaLosetikwako Konkhe.

Nkulunkulu uhlala kulelo khaya,

lingeke litanyatanyiswe,

Nkulunkulu uyawulisita ekuseni entsatsakusa.

Tive tiyavungama,

imibuso iyatamatama;

uvakalisa livi lakhe,

umhlaba uncibilike.

Nkulunkulu Somandla unatsi,

Nkulunkulu waJakobe usiphephelo setfu. CABANGA.

Wotani nitewubona imisebenti yaSimakadze,

emhlabeni wente tintfo letimangalisako.

Uvimba acedze timphi kutsi tichubeke

emhlabeni wonkhe jikelele.

Ufohlota butjoki, ephule sikhali,

tincola atishise ngemlilo.

Yena utsi:

“Yekelani kulwa!

Kufanele nati kutsi

mine nginguNkulunkulu.

Ngengamela tive

kanye nemhlaba wonkhe.”

Nkulunkulu Somandla unatsi,

Nkulunkulu waJakobe usiphephelo setfu. CABANGA.

Sihlabelelo 46

KuNkulunkulu kunemusa nebubele

Njengobe sinemPhristi Lomkhulu kakhulu, Jesu iNdvodzana yaNkulunkulu, lodzabule emazulu, asibambelele kuso sivumo sekukholwa kwetfu. LomPhristi wetfu Lomkhulu akasiye lowehluleka kuvelana natsi ebutsakatsakeni betfu, kodvwa walingwa ngayo yonkhe indlela njengatsi, noko akazange one. Ngako-ke asisondzele ngesibindzi esihlalweni semusa, khona sitekwemukela sihawu, sitfole umusa lotasisita ngesikhatsi lesifanele.

KumaHeberu 4:14-16

Kodvwa Nkulunkulu, locebile ngesihawu sakhe nangebukhulu belutsandvo lwakhe lasitsandza ngalo, nome sase sifile ngetiphambuko tetfu, wasiphilisa kanye naKhristu. Nisindziswe ngemusa waNkulunkulu. Wasivusa kanye naKhristu Jesu, wabuye wasihlalisa kanye naye sikuye, embusweni welizulu, kuze kutsi etikhatsini letitako abonakalise kitsi ingcebo lenkhulu yemusa wakhe ngekusiphatsa ngebubele ngaKhristu Jesu. Empeleni kusindziswa kwenu ngekukholwa kuya ngemusa, futsi loko akuveli kini, sipho nje saNkulunkulu. Loko akuveli ngemisebenti, funa kube khona lotibongako. Ngobe tsine singumsebenti waNkulunkulu. Sidalwe ngaJesu Khristu kutsi sente imisebenti lemihle, Nkulunkulu layilungisa kucala.

Kubase-Efesu 2:4-10

Ngalelinye lilanga siyawubona kahle ngalokuphelele

Lutsandvo alusoze luphele;

kepha nome kukhona kuphrofetha,

kuyawuphela;

nome kukhona tilimi, tiyawuphela;

nome kukhona lwati, luyawuphela.

Ngobe sati incenye, futsi siphrofetha incenye;

kepha nase kufike lokuphelele,

loko lokuyincenye kuyawuphela.

Ngesikhatsi ngisengumntfwana

ngakhuluma kwebuntfwana,

ngacabanga kwebuntfwana,

ngacondza kwebuntfwana.

Ngesikhatsi sengiyindvodza

ngakuyekela kuntfwanata.

Ngobe nyalo sibona esibukweni kaluvitsi,

kodvwa ngale siyawubukana buso nebuso.

Nyalo ngati lokuncane,

kepha ngale ngiyawukwati ngalokuphelele,

njengobe ngatiwa ngalokuphelele.

Kutsatfu lokuyawuhlala kumile:

kukholwa, kwetsemba, nelutsandvo.

Kodvwa lokukhulu kunako konkhe lutsandvo.

1 kubaseKhorinte 13:8-13

Nkulunkulu wetsembisa ngekuphila lokuphakadze kubo bonkhe labakholwako

Bonkhe bantfu labatelwe lapha emhlabeni kufanelwe babukane nekufa ngalelinye lilanga. Ingculaza (HIV/Aids) isenta sikubone kahle konakala kwetfu kodvwa uMbhalo wembula indlela leya ekuphileni lokuphakadze yabo bonkhe labemukela lutsandvo lwaNkulunkulu bakholwe kuJesu.

Jesu uyindlela, neliciniso, nekuphila

“Inhlitiyo yenu ingakhatsateki, kholwani nguNkulunkulu nikholwe nangimi. Ekhaya laBabe kunetindlu letinyenti; ngisaya kunilungisela indzawo. Ngabe anginitjeli loko kube akunjalo. Nase ngiyile nganilungisela indzawo, ngiyawubuya nginilandze, nite kimi, kuze kutsi lapho ngikhona nibe khona nani. Niyayati indlela leya lapho ngiya khona.”

Tomase watsi kuye: “Nkhosi, asati lapho uya khona. Indlela singayati njani?”

Jesu watsi kuye: “Mine ngiyindlela, neliciniso, nekuphila. Kute longeta kuBabe nakangeti ngami.

“Kube beningati mine ngabe niyamati naBabe. Kepha kusukela manje niyamati, nimbonile.”

Filiphu watsi kuye: “Nkhosi, sibonise uYihlo, sitakweneliseka.”

Jesu watsi kuye: “Senginesikhatsi lesidze nginani, kodvwa nanyalo awukangati, Filiphu? Lowo losabone mine, umbonile naBabe. Usho kanjani kutsi: ‘Sibonise uYihlo’? Filiphu, awukholwa yini kutsi ngikuBabe, naBabe ukimi? Lamavi lengiwakhulume kini, angitikhulumeli mine, kodvwa Babe lohlala kimi nguye lowenta umsebenti wakhe ngami. Ngikholweni kutsi ngikuBabe, naBabe ukimi. Nakungenjalo ngikholweni ngenca yalemisebenti.

“Ngicinisile, ngicinisile, ngitsi kini: Lowo lokholwa ngimi uyawuyenta lemisebenti lengiyentako; yebo, uyakwenta nalengetulu kwalena, ngobe mine ngiya kuBabe. Ngiyakwenta nome ngabe yini leniyicelako egameni lami, kuze inkhatimulo yaBabe ibonakaliswe eNdvodzaneni. Nanicela nome yini kimi egameni lami, ngiyawunentela yona.”

Johane 14:1-14

Likusasa letfu lifukanyelwe kuJesu Khristu

Weta kubakubo, kodvwa bantfu bakubo abazange bamemukele. Kepha bonkhe labamemukela, ngekukholwa egameni lakhe, wabapha emandla ekutsi babe bantfwana baNkulunkulu.

Johane 1:11-12

“Ngitinika kuphila lokuphakadze, futsi tingeke tisabhubha naphakadze, kute nalongatihlwitsa esandleni sami. Babe longinike tona mkhulu kunabo bonkhe; kute longatitsatsa esandleni saBabe.”

Johane 10:28-29

Nkulunkulu wephana ngekuthula

Njengobe sesentiwe semukeleka kuNkulunkulu kutsi silungile ngekukholwa, sesinekuthula naNkulunkulu ngeNkhosi yetfu Jesu Khristu. Ngaye loJesu Khristu sinekungena ngekukholwa kulomusa lesesime kuwo; siyabonga sijabulela litsemba lebukhosi baNkulunkulu lobutawuba betfu. Ngetulu kwaloko siyabonga nasetinhluphekweni tetfu, ngobe siyati kutsi tinhlupheko tiveta kubeketela. Kubeketela kuveta kuciniseka, kuciniseka kudala litsemba. Litsemba alijabhisi, ngobe lutsandvo lwaNkulunkulu selutselwe etinhlitiyweni tetfu ngaMoya Longcwele, lesinikwe yena.

Ngobe kwatsi sisebutsakatsaka, Khristu wafela labangamesabi Nkulunkulu; wafa ngesikhatsi lesifanele. Kulukhuni kabi kutsi umuntfu afele lomunye umuntfu nome ngabe umsulwa. Mhlawumbe kukhona longaba nesibindzi sekufela umuntfu lolungile. Kodvwa-ke Nkulunkulu sewulukhombisile lutsandvo lwakhe kitsi ngekutsi sisetoni Khristu wafa esikhundleni setfu. Sesentiwe ngengati yaJesu semukeleka kuNkulunkulu kutsi silungile, ngetulu kwaloko siyawusindziswa ngaye elulakeni lwaNkulunkulu. Ngobe nangabe kwatsi sisetitsa satfola kubuyisana naNkulunkulu ngekufa kweNdvodzana yakhe, kakhulu kanganani-ke nase sibuyisene naye siyawusindziswa ngekuphila kwayo. Noko akusiko loko kuphela, kodvwa siphindze sijabula kuNkulunkulu ngaJesu Khristu iNkhosi yetfu lokungaye semukeliswe kubuyisana naNkulunkulu.

KubaseRoma 5:1-11

Ningakhatsateki ngalutfo. Kepha kuko konkhe ticelo tenu atatiwe nguNkulunkulu, ngekukhuleka nekuncusa kanye nekubonga. Kuthula kwaNkulunkulu lokwendlula konkhe kwati kutawulondvolota tinhlitiyo tenu nemicabango yenu kuKhristu Jesu.

KubaseFiliphi 4:6-7

Lahlelani kuye konkhe kukhatsateka kwenu, ngobe yena uyanikhatsalela.

1 Phetro 5:7

Kudzatjukiswa kwanyalo nenkhatimulo yangemuso letako

Akabongwe Nkulunkulu, longuYise weNkhosi yetfu Jesu Khristu, lowasitala kabusha ngemusa wakhe lomkhulu, kuze sibe nelitsemba leliphilako ngekuvuswa kwaJesu Khristu kulabafile. Ngalo lelitsemba sinelifa lelingapheli, lelingenasici, nalelingaphuphi, lenilondvolotelwe lona ezulwini. Nkulunkulu uyawunigcina ngemandla akhe, njengobe nimetsemba, kube kusindziswa lokutakwembulwa ngesikhatsi sekugcina.

Ngaloko-ke niyajabula, nome kwanyalo nisadzatjukiswa tilingo letitinhlobonhlobo. Injongo yaletilingo kutsi kukholwa kwenu kuvivinywe, kuze kubonakale bungiko bako. Ngisho negolide lebhubhako ihlolisiswa ngemlilo bungiyo bayo, kanjalo-ke nekukholwa kwenu lokuligugu kunegolide kufanele kutsi kuvivinywe bungiko bako. Khona-ke niyawutfola kubongwa, nebukhosi, neludvumo ekwembulweni kwaJesu Khristu. Niyamtsandza, nome ningazange senimbone; niyakholwa kuye nome ningakamboni, futsi nitfokota ngenjabulo lengenawuchazeka ngemavi emlomo, ngobe nemukela kusindziswa kwemiphefumulo yenu lokungumphumela wekukholwa kwenu.

1 Phetro 1:3-9

Nkulunkulu usipha kuphumula ngeJesu Khristu

“Wotani kimi, nine nonkhe lenikhatsele nalenisindvwa yimitfwalo, ngitaniphumuta. Bekani lijoko lami etikwenu, nifundze kimi, ngobe mine ngimnene, ngitfobekile ngenhlitiyo, khona niyawutfola kuphumula kwemiphefumulo yenu; ngobe lijoko lami lilula, nemtfwalo wami awusindzi.”

Matewu 11:28-30

Mbamba mbamba yini lehluphako?

Yebo, konkhe ngikushaya lite ngebukhulu bekumati Khristu Jesu iNkhosi yami, lengilahlekelwe ngiko konkhe ngenca yakhe. Ngikushaya tibi, kuze ngizuze Khristu, ngitfolakale kuye ngite ngisho nalokuncane kulunga lokukwami, lokutfolakala ngekwenta lokufunwa ngumtsetfo. Kepha ngifuna kutfolakala nginekulunga lokuya ngekukholwa nguKhristu, ngisho kulunga lokutfolakala kuNkulunkulu ngekukholwa. Lengikufunako kutsi ngimati yena, nemandla ekuvuka kwakhe, nekuhlanganyela etinhluphekweni takhe, ngimfute ngekufa kwakhe, kuze kutsi nakungenteka kumbe nami ngifinyelele ekuvukeni kulabafile.

KubaseFiliphi 3:8-11

Imithandazo yelitsemba leyentelwa bonkhe labasetinhlungwini

Shangatsi iNkhosi lengumtfombo wekuthula inganinika kuthula ngaso sonkhe sikhatsi ngetindlela tonkhe. INkhosi ayibe nani nonkhe.

2 kubaseThesalonika 3:16

Shangatsi Nkulunkulu, longumtfombo welitsemba, anganigcwalisa ngako konkhe kujabula nekuthula ekukholweni, kuze niphuphume etsembeni ngemandla aMoya Longcwele.

KubaseRoma 15:13

Yebantfu labaphetfwe yingculaza

(HIV/Aids) nalabo labasedvute nabo

ImiBhalo lengcwele isipha tindzaba letimnandzi - ti ndzaba letimnandzi telutsandvo lwaNkulunkulu nekusemukela kwakhe. Kulencwajana, utfole emavi lamnandzi endvudvuto nenkhutsato laphuma eBhayibhelini lakhombi sako kutsi qha, awusiwedvwa.

Utfole kutsi:

• Nkulunkulu usitsandza ngalokujulile sonkhe

• Nkulunkulu uhlala anatsi njalo

• Nkulunkulu usipha kwemukeleka ngelutsandvo kubo bonkhe bantfu

• Nkulunkulu uma ngakulabalahliwe

• Litsemba leftu kuNkulunkulu lingetulu ngisho kwekufa

• Nkulunkulu nguwona mtfombo welitsemba leftu lelicinile

• Nkulunkulu wetsembisa ngekuphila lokuphakadze kubo bonkhe labakholwako

• Likusasa leftu lifukanyelwe kuJesu Khristu

Kulitsemba letfu lelijulile kutsi lemiBhalo ibe ngumtfombo wendvudvuto nelitsemba kubo bonkhe bantfu laseba hlaselwe nguleligciwane lengculaza (HIV/Aids) nome ngayiphi indlela.

Asihlanganeni sithandaze kutsi bonkhe labo laba phetfwe tinhlungu tengculaza (HIV/Aids) shangatsi bangatemukela tetsembiso teliBhayibheli telitsemba nekuhlangulwa “kute nakunye, kuyo yonkhe indalo, lokungasehlukanisa nelu tsandvo lwaNkulunkulu.”

Living in Hope

First digital edition 2016

Bible text: The Bible in Siswati 1996 Translation

© Bible Society of South Africa 1996, 1999, 2016

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:   ISBN 978-0-7982-2078-1

Mobi-format:   ISBN 978-0-7982-2079-8

PDF-format:     ISBN 978-0-7982-2080-4

Bibles and audio Bibles are available on the BibleSA-app

Table of Contents

Singeniso

Nkulunkulu usitsandza ngalokujulile sonkhe

Nkulunkulu uhlala anatsi njalo

Nkulunkulu usipha kwemukeleka ngelutsandvo kubo bonkhe bantfu

Nkulunkulu uma ngakulabalahliwe

Litsemba letfu kuNkulunkulu lingetulu ngisho kwekufa

Nkulunkulu nguwona mtfombo weletsemba letfu lelicinile

Nkulunkulu wetsembisa ngekuphila lokuphakadze kubo bonkhe labakholwako

Likusasa letfu lifukanyelwe kuJesu Khristu

Imithandazo yelitsemba leyentelwa bonkhe labasetinhlungwini

Yebantfu labaphetfwe yingculaza(HIV/Aids) nalabo labasedvute nabo